Sæson 3

Maibritt Saerens

Sæson 3 dækker årene mellem 1964 og 1969. Der er 5 dele i sæsonen. Sæsonen blev sendt mellem d. 8. Jan., 2006 og 12. Feb., 2006 på DR1.

# Sæsonens handling - kort fortalt

Idas drenge er nu teenagere og det går ikke stille for sig. Palle og Søs redder ægteskabet, ved at flytte til USA. Kaj-Holger finder ud af, hvorfor Ida sagde op på Bella. Karin prøver at hjælpe Bo.
Karens datter Emma, bliver gift. Børge er ikke tryg ved at sætte sig op i en flyvemaskine.

# Dele i sæsonen

## Del 16

*Sendt første gang d. 8. Jan., 2006.*

1964

Ida er blevet ansat som sekretær på Akademisk Studenterkursus og har indledt et forhold til Søren, der er lærer samme sted. Han foreslår, at hun og drengene flytter ind i hans hus i Værløse, men trækker i land, da Bo og Henrik anskaffer en hundehvalp. Drengene prøver i stedet at sætte hunden i pleje hos deres farfar og farmor, men Ida sætter sig imod.
Da Kaj-Holger bebrejder Ida, at hun holder drengene væk fra ham og Bella, konfronterer hun ham med sin viden om, at Kaj-Holger spillede en afgørende rolle i det forløb, der førte til Eriks død.
Søs arbejder nu som teknisk producer i Fjernsynsteatret. Efter et ophold i Odense finder Palle en hotelregning i hendes taske, der afslører en ny affære. Han meddeler Søs, at han vil skilles og går alene til Emma og Mortens bryllup.
I hemmelighed opsøger Henrik sin farfar for at få arbejde på Bella, og til Kaj-Holgers store glæde afslører Henrik sine drømme om en dag at blive ligesom farfar.

## Del 17

*Sendt første gang d. 15. Jan., 2006.*

1965-1967

Palle og Søs redder ægteskabet under et toårigt ophold i USA, og familien er forøget med datteren Marie, da de vender hjem. Palle begynder som direktør i Arbejdernes Landsbank, og med økonomisk hjælp fra svigerfar flytter de ind i Søs' drømmehus.
Ida har sit hyr med Bo og Henrik, der nu er teenagere. Bo oplever den første forelskelse, men det smerter Ida, at han kun er 'måske egnet' til gymnasiet. Værre bliver det, da Ida erfarer, at Henrik sælger varer fra Bella til vennerne på skolen. Under et skænderi forbyder hun Henrik at komme på Bella, og i trods stikker han af til Vesttyskland, hvor Bellas nye farvefjernsyn afprøves.
Med Palle som chauffør tager Ida rasende af sted for at hente ham. Under en middag med rigelig vin blusser hengemte følelser op mellem Ida og Palle, og de tilbringer natten sammen. Ida indser, at hun ikke kan bestemme over sine børns fremtid og giver Henrik lov at tage imod Kaj- Holgers tilbud om en læreplads på Bella.

## Del 18

*Sendt første gang d. 22. Jan., 2006.*

1967

Henrik starter på Bella, men Mogensens krav sætter hans tålmodighed på en hård prøve. Da Henrik gribes i at snyde med en opgave, må Kaj-Holger give sit barnebarn en reprimande.
Mens Kaj-Holgers tanker kredser om den politiske modvilje mod farve-tv i Danmark, er Karin langt mere bekymret for Bo. Han lider stadig under savnet af Erik og oven i købet er han blevet svigtet af sin første kærlighed.
Palle har problemer med slumstormere i en af bankens ejendomme, men han er mere optaget af at holde liv i affæren med Ida, trods hendes klare forbehold. Han beslutter sig for at forlade Søs, men må opgive, da Margrethe får mistanke om, hvem der er hendes rigtige far. Søs må fortælle Margrethe sandheden om hendes far, og i sin fortvivlelse søger Margrethe tilflugt hos slumstormerne og bliver anholdt.
Palle vælger at blive hos sin familie, mens Ida, opmuntret af Palle, genfinder sit gamle gåpåmod og tilmelder sig Danskstudiet på Københavns Universitet.

## Del 19

*Sendt første gang d. 29. Jan., 2006.*

1968

Ida er startet på universitetet, hvor ungdomsoprøret raser. Her møder hun sin gamle ven Søren, der ikke har glemt sine følelser for Ida.
Henrik trives på Bella, men en practical joke, vendt mod Mogensen, sætter i stedet Kaj-Holger i forlegenhed over for en tysk kunde. Henrik bortvises, og Ida må gå i forbøn for ham hos Kaj-Holger, der kun modvilligt lader ham fortsætte læretiden i Ringsted.
Bo er til stor hjælp for Ida i det daglige, men har længe været trist og indesluttet. Da han møder kæresteparret Sara og Robert, fascineres han af deres evne til at kaste sig ud i livet.
Margrethe inviteres på ferie af Viggo og frue, men Søs' modvilje forstærkes af, at Palle uforvarende har hjulpet med finansieringen.
Palle mistrives i sit ægteskab og drømmer stadig om Ida, der for at stoppe ham giver efter for Sørens interesse. Deres første stævnemøde får en aparte udgang, da Søren ved en fejl anholdes for deltagelse i en anti-amerikansk demonstration.

## Del 20

*Sendt første gang d. 12. Feb., 2006.*

1969

Ida og Bo er flyttet ind hos Søren. Henrik er stadig i Ringsted, og selv om det ville glæde Ida, ønsker han ikke at komme hjem og fortsætte på Bella. Han udfordrer i tilgift sin farfar og mener, at Bella må følge med tiden.
Efter en tur til Marokko dukker Robert og Sara op i Bos liv igen, og Bo opdager, at Robert gemmer hash på hans værelse.
Midt under en løssluppen fest hos Søs og Palle vender Margrethe hjem fra et besøg hos Viggo i Ålborg, hvor hun har fået tilbudt en teaterrolle. Søs' afvisning af ideen får Margrethe til at minde sin mor om de teaterdrømme, hun selv blev bremset i som ung.
Efter festen borer Søren i årsagen til Eriks selvmord, og i hidsighed afslører Ida sandheden om Kaj-Holgers medskyld, uvidende om at Bo overhører samtalen. Bo fortæller sin farmor sandheden, men Karin reagerer blot ved selv at påtage sig skylden for Eriks skæbne.
Bo må væk for at finde sig selv; han dropper gymnasiet og rejser med Sara til Indien. Også Søs må se sandheden i øjnene: Hun har levet sit liv på en løgn og forlader Palle.

# Personer

## Hovedpersoner

* Ida Nørregaard
* Erik Nielsen
* Palle From
* Søs Nielsen

## Vigtige bipersoner

* Kaj-Holger Nielsen
* Karin Nielsen
* Karen Jensen
* Børge From

## Bipersoner

* Bo Nørregaard
* Henrik Nørregaard
* Margrethe From
* Funder
* Blomkvist
* Kjeldsen
* Viggo Valentin
* Morten Krogsgaard
* Søren Aagaard
* Sara

# Bag kameraet

*Desværre er det kun få af de talentfulde folk bag kameraet som nævnes her.*

## Instruktører

* [[
* [[